ડોક્ટરના છોકરાં ડોક્ટર અને એક્ટરના છોકરાં એક્ટર તો આપણે બનતા જોઈએ છીએ પણ જે આવડત બાપમાં હોય એ ઘણીવાર બાળકોમાં નથી ઝળકતી. આનાં ઉદાહરણ આપવાની અમને જરૂર જણાતી નથી. સૌને ખબર છે. મોરના આ કહેવાતાં ઈંડાઓને જાતજાતના ક્લાસમાં મોકલીને ચિતરવામાં આવે છે. તોયે એમાંથી કાગડાં અને કાગડીઓ બહાર નીકળે છે. એ કા કા કા કરે તો પણ એમને પ્રોત્સાહન આપવામાં આવે છે. એમનું માર્કેટિંગ કરીને મોર બનાવવામાં આવે છે. પણ જેમ સફેદ દાઢી લગાડવાથી બાપુ અને કાળી દાઢી ઉગાડવાથી ડાકુ નથી બની જવાતું, એમ મોરના પીછાં લગાવવાથી કાગડા મોર નથી બની જતાં.